LPNHMPROผลงานหรู
&#8216;แอลพีเอ็น&#8217;สร้างนิวไฮรอบ21ปีเตือนSTAหมดเวลากำไรกระโดด
21 ส.ค. 2554

‘แอลพีเอ็น’สร้างนิวไฮรอบ21ปีเตือนSTAหมดเวลากำไรกระโดด
บจ.เดินหน้าโชว์ผลงานเจ๋ง ไตรมาส 2 LPN สร้างสถิติสูงสุดรอบ 21 ปี ทั้งรายได้กำไร PSL แจกปันผลอีก 20 สต. โฮมโปรฯ โต 50% ศรีตรังทะยานกว่า 300%
นายโอภาส ศรีพยัคฆ์ กรรมการผู้จัดการ บริษัท แอล.พี.เอ็น.ดีเวลลอปเมนท์ (LPN) เปิดเผยว่า ผลประกอบการในงวดไตรมาส 2 ปี 2553 สร้างสถิติสูงสุดนับตั้งแต่จัดตั้งบริษัทมาในรอบ 21 ปีโดยมีรายได้รวม 3,078.71 ล้านบาท กำไรสุทธิ 502.26 ล้านบาท และกำไรต่อหุ้น 0.34 บาท 
ทั้งนี้ เป็นผลมาจากประสิทธิภาพของการบริหารจัดการ และโครงการที่ก่อสร้างเสร็จเพิ่มขึ้น ได้แก่ โครงการลุมพินี เพลส พระราม 9รัชดา (เฟส 1) และลุมพินี วิลล์ บางแค ทำให้การรับรู้รายได้เป็นไปตามเป้าหมาย 
“ไตรมาส 2 เรามีกำไรสุทธิเพิ่มขึ้น 85.39% จากไตรมาสแรกและเพิ่มขึ้น 26.77% จากงวดเดียวกันของปีก่อน และมีอัตรากำไรขึ้นต้น (มาร์จิน) อยู่ที่ 33.61% จาก ระดับ 31.99%”
สำหรับผลงานงวด 6 เดือนแรกมีกำไรสุทธิ 773.18 ล้านบาท ลดลง 13% แต่มีรายได้จากการขาย 4,433 ล้านบาท คิดเป็น 46.18% จากเป้าทั้งปี 9,600 ล้านบาท 
นายโอภาส กล่าวว่า ในช่วงครึ่งปีหลังบริษัทได้เปิดตัวโครงการลุมพินี เพลส พระราม 9รัชดา (เฟส 2) มูลค่า 2,500 ล้านบาท และขายได้กว่า 90% หลังจากนี้จะเปิดโครงการลุมพินี พาร์ค ริเวอร์ไซด์พระราม 3 มูลค่ารวมกว่า 5,000 ล้านบาท ซึ่งจะเริ่มรับรู้รายได้ในครึ่งแรกปี 2555
นอกจากนี้ในช่วงครึ่งหลังปีนี้ จะมีโครงการที่แล้วเสร็จอีก 4 โครงการ มูลค่ารวมทั้งสิ้น 4,730 ล้านบาท
ทำให้ ณ สิ้นไตรมาส 2 บริษัทจะมียอดขายที่รอรับรู้รายได้ (Backlog) ประมาณ 13,740 ล้านบาท และสินค้าอยู่ระหว่างการขายประมาณ 2,260 ล้านบาท ซึ่งจะทยอยรับรู้ในปีนี้และปีถัดไป
นอกจากนี้ คณะกรรมการอนุมัติให้จ่ายเงินปันผลงวดระหว่างกาลหุ้นละ 0.18 บาทหรือให้อัตราผลตอบแทน 1.88% 
ด้านบริษัท พรีเชียส ชิพปิ้ง (PSL) จะจ่ายเงินปันผลระหว่างกาลครั้งที่ 2 จำนวน 0.20 บาทต่อหุ้นให้กับผู้ถือหุ้นที่มีชื่อในทะเบียนวันที่ 20 ส.ค. ก่อนหน้าได้จ่ายปันผลระหว่างกาลหุ้นละ 0.25 บาท 
บริษัท โฮม โปรดักส์ เซ็นเตอร์ (HMPRO) แจ้งกำไรสุทธิ 375 ล้านบาทหรือ 0.10 บาท ในไตรมาส 2 ปีนี้ เพิ่มขึ้นถึง 50% และครึ่งแรกมีกำไรสุทธิ 711 ล้านบาท หรือ 0.19 บาทต่อหุ้น เพิ่มขึ้น 45%
บริษัท ศรีตรังแอโกรอินดัสทรี (STA) มีกำไรสุทธิไตรมาส 2 ถึง 1,394.83 ล้านบาท คิดเป็นกำไรหุ้นละ 1.39 บาท เพิ่มขึ้น 305% รวมครึ่งแรกปีนี้ กำไรสุทธิทั้งสิ้น 2,494.78 ล้านบาท แต่นักวิเคราะห์ บล.ฟินันเซียไซรัส ได้ปรับลดคำแนะนำจาก “ซื้อ” เป็น “ขาย” เพราะบริษัทได้ผ่านช่วงที่มีกำไรที่ดีที่สุดแล้ว เชื่อว่ากำไรในครึ่งปีหลังจะลดลงเหลือเพียงครึ่งเดียว